Biden kry verslag oor oorsprong van Covid-19Pres. Joe Biden. (Foto: Saul Loeb / AFP) ŉ Geklassifiseerde verslag oor die oorsprong van Covid-19 is Dinsdag aan die Amerikaanse pres. Joe Biden oorhandig. Hierdie verslag stippel uit of die virus van diere afkomstig is, of weens ŉ voorval by ŉ laboratorium begin versprei het. Volgens Amerikaanse owerhede kan dele van die verslag in die komende paar dae aan die publiek bekend gemaak word. Maroela Media het vroeër berig Biden het in Junie Amerikaanse intelligensieagentskappe opdrag gegee om binne drie maande verslag te doen oor hoe die virus ontstaan en versprei het. Biden se versoek volg op ŉ verslag van die Lawrence Livermore-laboratorium in Kalifornië wat in Mei verlede jaar bekend gemaak is. In dié verslag word die moontlikheid ondersoek dat die virus uit ŉ laboratorium in Wuhan versprei het. Bewerings dat die Covid-19-virus in ŉ biotegnologie-laboratorium in Wuhan ontstaan het, het ook die afgelope maande sterk begin toeneem. Volgens Amerikaanse owerhede was dit nie ŉ maklike taak om die inligting vir die verslag te bekom nie omdat China nie sy volle samewerking met die ondersoek wou gee nie. Beijing het oproepe van die VSA en ander lande om ’n hernieude ondersoek na die oorsprong van die virus, verwerp en wou ook nie die nodige inligting bekend maak nie. Daar is aanvanklik geglo die virus het sy oorsprong by vlermuise en is waarskynlik deur ŉ tussenganger-spesie na mense by ŉ kosmark in Wuhan oorgedra. Dié teorie is aan die begin van die pandemie redelik gemaklik aanvaar, maar mettertyd het al meer vrae begin ontstaan. Veral nadat wetenskaplikes nie ŉ virus in óf vlermuise óf ander diere gevind het wat soortgelyk is aan die genetiese afdruk van SARS-CoV-2 nie. In die lig van toenemende bespiegelings oor die oorsprong van die virus, het die Wêreldgesondheidsorganisasie (WGO) in Julie aangekondig dat hy beplan om Chinese laboratoriums te oudit. Die beplande oudits sal relevante laboratoriums en navorsingsinstellings in gebiede waar die eerste Covid-19-gevalle aangemeld is, insluit. ŉ Span wetenskaplikes van die WGO is egter vroeër vanjaar toegang tot Chinese laboratoriums geweier. China se adjunkminister van gesondheid, Zeng Yixin, het verlede maand gesê die gerugte oor ŉ moontlik mensgemaakte virus is absurd en dat die betrokke laboratoriums in Wuhan nooit navorsing op koronavirusse gedoen het nie. Beijing hou steeds vol dit is hoogs onwaarskynlikheid dat die virus in ŉ laboratorium ontstaan het. Chinese amptenare en staatsmedia is eerder van mening dat die virus uit die Amerikaanse militêre navorsingslaboratorium in Fort Detrick in Maryland afkomstig is.